লক্ষণীয় যে, শিশু-কিশোররা রাস্তায় দাঁড়িয়ে লাইসেন্স পরীক্ষা করে প্রমাণ করেছে এদেশের ক্ষমতাবান, ক্ষমতাহীন, রক্ষক-ভক্ষক সকল শ্রেণি-পেশার মানুষই আইন ভঙ্গ করেন। এই প্রমাণ আমাদের জাতীয় লজ্জা তৈরি হওয়ার জন্য যথেষ্ট। তার মানে একথাটিও সত্য যে নিরাপদ সড়ক কেবল দাবির বিষয় নয়, সকল পক্ষের, সকল ব্যক্তির জন্যও অবশ্য পালনীয় একটি ‘প্র্যাকটিস’। আর সবচেয়ে বড় ও গুরুদায়িত্বটি আসলে সরকারের। আজকে হয়তো আওয়ামী লীগ সরকার ক্ষমতায় আছে, কালকে অন্য যেকোনও সরকারই ক্ষমতায় আসতে পারে। এসেছেও অতীতে। সড়কে নৈরাজ্য বন্ধ করা যায়নি, কারণ সড়ককে কেন্দ্র করে প্রত্যেকের রয়েছে নিজস্ব স্বার্থ। সেই স্বার্থ সরকারি ক্ষমতা ব্যবহার করে নিশ্চিত করা হয়, সেটাও আমরা জানি। আজকে আমরা পদত্যাগ চাইছি শাজাহান খানের। কালকে আমাদের চাইতে হতে পারে শিমুল বিশ্বাসের। কারণ, দুজনেই এদেশের শ্রমিকদের নিয়ন্ত্রণ করেন বলে জানা যায়। এই সত্য শিশু-কিশোররা জানে না, তারা রাস্তায় নেমে দেখলো যে পদত্যাগ চাইছে যাদের তারা তো আছেই সড়কে মৃত্যু নিয়ে ‘হাসবার’ জন্য, কিন্তু সড়কে এমন মানুষও আছে যারা আইনের তোয়াক্কা করে না, উল্টোদিক থেকে গাড়ি চালায় কিংবা চালকের সঠিক লাইসেন্স আছে কিনা তাও দেখে না। এই যে দীর্ঘ সারিবদ্ধ অনিয়ম, তা কি শিশু-কিশোরদের দিয়ে নিরাময় করা সম্ভব? যদি কেউ সে স্বপ্ন দেখে থাকেন তাহলে বলতেই হবে, আমাদের দুর্ভাগ্য শেষ হওয়ার নয়। আমরা নিজেদের ব্যর্থতাকে, অপ্রাপ্তিকে শিশুদের ঢাল হিসেবে ব্যবকার করে তার প্রতিকার চাইছি। এটা কেবল অন্যায় নয়, এটা গর্হিত অপরাধ।